|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏ד' תמוז, תשפ"ה  ‏30 יוני, 2025 |

הודעה לעיתונות:

**בנק ישראל ביצע צעד משמעותי לקידום החדשנות, היעילות והשקיפות של מערכות התשלומים במשק**

**בנק ישראל השלים את המעבר לתקן ISO20022 במערכת זה"ב, מהלך משמעותי שמקדם את החדשנות, היעילות והשקיפות של מערכות התשלומים בישראל בצד קידום היציבות של מערכות התשלומים במשק הישראלי.**

בנק ישראל השלים בהצלחה את המעבר לתקן התשלומים הבינלאומי ISO20022 במערכת זה"ב (זיכויים והעברות בזמן אמת) - תשתית הליבה להעברות כספים במשק בש"ח. מהלך זה מהווה אבן דרך משמעותית בפיתוח התשתיות הפיננסיות של ישראל וממצב את המשק המקומי בחזית החדשנות העולמית בתחום מערכות התשלומים.

בנק ישראל אימץ את תקן ISO20022שהותאם ע"י חברת SWIFT כפלטפורמה להעברת תשלום בינלאומית ובהתאם לסטנדרט הבינלאומי, בדומה לשווקים מובילים כגון האיחוד האירופי, בריטניה וקנדה.

התקן החדש שהוטמע מאפשר העברת מידע עשיר, מובנה ואחיד במסר התשלום, שיסייעו בעתיד בביצוע העברות תשלום יעילות, מהירות ובעלות נמוכה יותר ללקוח. מדובר במהלך בעל פוטנציאל בטווח הארוך להשפעה רוחבית על כלל השחקנים במשק – ציבור הלקוחות, בנקים, מערכות תשלומים, גופים פיננסיים חוץ בנקאיים, חברות פינטק ועסקים.

**הטמעת התקן החדש צפויה להביא שורת יתרונות משמעותיים לציבור הרחב:**

* **שיפור במהירות ביצוע העסקה –** הודות למידע מפורט וזמני עיבוד מהירים, בתקן עשוי לשפר את מהירות ביצוע התשלום צעד שמוביל לחוויית שירות משופרת הן ללקוחות פרטיים והן לעסקים.
* **הפחתת עלות ביצוע העסקה –** הודות לאופן הבניית המידע במסר ואחידות השדות התקן החדש עשוי להפחית את עלויות ביצוע העסקה.
* **שיפור איכות הנתונים -**  העברת כספים מדויקת, מהירה ויעילה יותר מתמיד. השימוש בתקן מפחית הפרעות, משפר את הדיוק ומאפשר העברות ידידותיות ומהירות יותר לכל משתמש.
* **התאמה גלובלית -** חיזוק היכולת לבצע תשלומים בינלאומיים מדויקים ובטוחים בהתאם לסטנדרטים עולמיים.
* **קידום החדשנות -** שימוש במידע עשיר מאפשר פיתוח מוצרים פיננסיים מתקדמים ומותאמים לצרכים משתנים.

**הפרופ' אמיר ירון, נגיד בנק ישראל:**

״הטמעת תקן ISO 20022 במערכת זה״ב היא מהלך תשתיתי ואסטרטגי חשוב שהוביל בנק ישראל ומיישר קו עם הסטנדרטים הבינלאומיים. ההצלחה בהטמעת התקן מחזקת את תשתיות הליבה של שוק התשלומים בישראל, תורמת לשיפור השקיפות, הדיוק והיעילות – וממקמת את ישראל בחזית החדשנות העולמית בתחום מערכות התשלומים. אני מודה לכל השותפים שלקחו חלק במהלך זה, אשר מהווה דוגמה מובהקת לחדשנות ולעשייה מקצועית לטובת הציבור והמשק.״

**עופר גולן, מנהל מחלקת מערכות תשלומים וסליקה בבנק ישראל:**

"אני נכנס לתפקיד בתחושת שליחות עמוקה, ובזמן מרגש שבו שוק התשלומים נמצא בעיצומה של קפיצה טכנולוגית. אני גאה לפתוח את תפקידי עם עלייתו לאוויר של תקן ISO 20022 במערכת זה״ב, פרויקט תשתיתי ומהלך אסטרטגי משמעותי שנבנה לאורך תקופה ארוכה של עבודה מאומצת, תיאום עם כלל השוק, ושיתוף פעולה הדוק עם השחקנים המרכזיים במערכת הפיננסית. ההטמעה המוצלחת של התקן מיישרת קו עם הסטנדרטים הגלובליים ומהווה נדבך חשוב בחיזוק תשתיות הליבה הפיננסיות של המשק, בהגברת היעילות, בשיפור השקיפות והדיוק בנתונים, ובמוכנות של השוק לאתגרים ולהזדמנויות של הכלכלה הגלובלית. אני מודה לכל השותפים על המקצועיות והמסירות, ורואה במהלך זה ביטוי מוחשי לעקרונות שיובילו את המחלקה גם בהמשך הדרך בהיבטי חדשנות, מצוינות, ובשיתוף פעולה פורה לטובת הציבור והמשק."

**ליאור ג'ורג'י, מנהל חטיבת טכנולוגיות המידע בבנק ישראל:**

אנו גאים לבשר על השלמתו המוצלחת של שדרוג טכנולוגי משמעותי במערכת ה- RTGS שלנו, שדרוג המביא אותה לידי תאימות מלאה לתקן ISO 20022. השדרוג מהווה מרכיב קריטי במאמצי הבנק לשיפור היעילות, האמינות והביטחון של מערכות התשלומים בישראל. מהלך זה מציב אותנו בחזית החדשנות הפיננסית, ומאפשר לנו ליהנות מפרוטוקול העברת הודעות עשיר ומקיף יותר.

זוהי קפיצת מדרגה טכנולוגית שתחזק את מעמדנו ותאפשר לנו להתמודד עם אתגרי העתיד בעולם התשלומים.

בנק ישראל ימשיך לפעול לעידוד חדשנות טכנולוגית ולקידום תשתיות תשלומים מתקדמות, לטובת שוק פיננסי פתוח, תחרותי ויציב – למען כלל אזרחי המדינה."

הסבר מפורט אודות מערכת זה"ב באתר בנק ישראל ניתן למצוא בכתובת:

<https://www.boi.org.il/roles/paymentsystems/ilpaymentsystems/zahav>